L'article 203.4 de l'Estatut d'autonomia de Catalunya estableix que correspon a la Generalitat la gestió, la recaptació, la liquidació i la inspecció dels tributs estatals cedits totalment, i també aquestes funcions, en la mesura en què s'atribueixin, respecte als cedits parcialment, d'acord amb el que estableix l'article 204.
Mitjançant el Decret 4/2006, de 17 de gener, es van atribuir a les oficines liquidadores ubicades en els registres de la propietat i mercantils i de béns mobles ubicats a Catalunya competències en la gestió, liquidació i recaptació de l'impost sobre successions i donacions, l'impost sobre transmissions patrimonials i actes jurídics documentats i l'impost sobre el patrimoni.
Així mateix, i d'acord amb l'article 3 del Decret esmentat, la determinació de les funcions atribuïdes a les oficines liquidadores, el règim de prestació dels serveis de gestió i recaptació tributàries, la seva coordinació amb la direcció general corresponent, l'establiment dels seus honoraris així com qualsevol altre aspecte que es considerés convenient, havia de ser regulat mitjançant conveni de col·laboració que s'havia de publicar al Diari Oficial de la Generalitat de Catalunya.
En aplicació del Decret s'han signat diversos convenis de col·laboració, el darrer del qual, signat entre l'Agència Tributària de Catalunya i el Deganat Autonòmic de Registradors de la Propietat, Mercantil i de Béns Mobles de Catalunya en data 30 d'octubre de 2012 i prorrogat en data 22 d'octubre de 2015, va ser denunciat, als efectes de desistir-ne unilateralment, pel director de l'Agència Tributària de Catalunya en data 24 d'octubre de 2016, amb efectes d'1 de setembre de 2017.
D'altra banda, la recent aprovació de l'Ordre VEH/117/2017, de 13 de juny, per la qual es regula l'estructura de l'Agència Tributària de Catalunya, ha comportat un nou desplegament territorial basat en les necessitats funcionals previstes en el mapa administratiu de Catalunya, en el qual es creen diverses oficines territorials.
Així, a la demarcació de Barcelona es creen, amb rang orgànic de subdirecció general, l'Oficina Territorial al Barcelonès Nord, i, amb rang orgànic de servei, oficines territorials als municipis de Granollers, Manresa, Mataró, Sabadell, Sant Feliu de Llobregat, Terrassa, Vic i Vilafranca del Penedès.
A la demarcació de Girona es creen, amb rang orgànic de servei, oficines territorials als municipis de Figueres, la Bisbal d'Empordà i Santa Coloma de Farners.
A la demarcació de Lleida es crea, amb rang orgànic de servei, una oficina territorial al municipi de la Seu d'Urgell.
I, finalment, a la demarcació de Tarragona es creen, amb rang orgànic de servei, oficines territorials als municipis de Reus i Tortosa.
Aquestes oficines territorials depenen orgànicament del director o directora de l'Agència Tributària de Catalunya i funcionalment de les oficines centrals, en funció de l'àmbit operatiu.
També cal destacar la implantació de tretze oficines compartides amb l'Administració local per a l'atenció al públic per part de l'Agència Tributària de Catalunya mitjançant l'ús compartit d'espais.
Per tant, denunciat el Conveni de col·laboració signat en data 30 d'octubre de 2012 entre l'Agència Tributària de Catalunya i el Deganat Autonòmic de Registradors de la Propietat, Mercantil i de Béns Mobles de Catalunya, i definit un model territorial propi, es fa necessari derogar el Decret 4/2006, de 17 de gener.
Així, aquesta disposició resulta del tot necessària, tal com s'exposa en els paràgrafs anteriors, eficaç i proporcionada als seus objectius.
Així mateix, proporciona seguretat jurídica als seus destinataris i compleix amb els principis de transparència i eficiència, ja que el seu contingut respon als principis de bona regulació.
Es deroga el Decret 4/2006, de 17 de gener, pel qual s'atribueixen als registradors i a les registradores de la propietat i mercantils i de béns mobles funcions en la gestió, liquidació i recaptació de determinats tributs cedits a la Generalitat de Catalunya i s'aprova el règim de creació, divisió i supressió d'oficines liquidadores.
Es deixen sense efecte les resolucions següents:
- Resolució ECF/479/2006, de 13 de febrer, per la qual s'autoritza la creació d'oficines liquidadores en el Registre de la propietat de Ripoll i en els registres mercantils i de béns mobles de Barcelona, Girona, Lleida i Tarragona.
- Resolució ECF/1975/2006, de 6 de juny, per la qual s'estableix la data d'inici d'actuacions de les oficines liquidadores en el Registre de la Propietat de Ripoll i en el Registre Mercantil i de Béns Mobles de Barcelona.
- Resolució ECO/2678/2012, de 19 de novembre, per la qual es dóna publicitat al Conveni de col·laboració entre l'Agència Tributària de Catalunya i el Deganat Autonòmic dels Registradors de la Propietat, Mercantils i de Béns Mobles de Catalunya.
- Resolució ECO/2386/2015, de 23 d'octubre, per la qual es dóna publicitat a la pròrroga i modificació del Conveni de col·laboració entre l'Agència Tributària de Catalunya i el Deganat Autonòmic dels Registradors de la Propietat, Mercantils i de Béns Mobles de Catalunya.
- Resolució ECO/3006/2015, de 21 de desembre, per la qual es dóna publicitat al Conveni d'encàrrec de gestió de l'Agència Tributària de Catalunya al Deganat Autonòmic dels Registradors de la Propietat, Mercantils i de Béns Mobles de Catalunya en matèria d'implementació de les tecnologies de la informació i la comunicació en la gestió tributària.
Aquest Decret entra en vigor el dia 1 de setembre de 2017.